**IGRE NA SREČO**

**Prepoved udeležbe pri igrah na srečo - samoprepoved**

**Podrobnejši opis**

**2. izdaja, JULIJ 2023**

**KAZALO**

[1. UVOD 3](#_Toc139525478)

[2. PREPOVEDI PRI IGRAH NA SREČO 3](#_Toc139525479)

[2.1. Omejitve, ki izhajajo iz veljavne zakonodaje 3](#_Toc139525480)

[2.2. Institut samoprepovedi 3](#_Toc139525481)

[2.3. Cilj instituta samoprepovedi 3](#_Toc139525482)

[2.4. Ukrep za zaščito 3](#_Toc139525483)

[3. KAKO PRIDOBITI SAMOPREPOVED 4](#_Toc139525484)

[4. POSTOPEK RAVNANJA S SAMOPREPOVEDJO 4](#_Toc139525485)

[5. VODENJE ZBIRKE PODATKOV O IGRALCIH 4](#_Toc139525486)

[6. POGOSTA VPRAŠANJA IGRALCEV 4](#_Toc139525487)

[6.1 Ali igralec lahko v prostorih FURS izpolni obrazec za samoprepoved 4](#_Toc139525488)

[6.2 Ali lahko družinskemu članu uredite prepoved udeležbe pri igrah na srečo (samoprepoved) in kako bi lahko tako samoprepoved uveljavili tudi na območju Evropske Unije (npr. Republike Avstrije) 4](#_Toc139525489)

[6.3 Ali lahko igralec predčasno prekliče (izbriše) prepoved udeležbe pri igrah na srečo (samoprepoved) 5](#_Toc139525490)

[6.4 Kje se nahaja obrazec za prepoved udeležbe pri igrah na srečo (samoprepoved) 5](#_Toc139525491)

[6.5 Ali lahko koncesionar igralcu prepove vstop v igralnico/igralni salon brez navedbe razloga za takšno odločitev 5](#_Toc139525492)

1. UVOD

Prirejanje iger na srečo v Republiki Sloveniji ureja Zakon o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B; v nadaljnjem besedilu: ZIS), ki je bil sprejet že leta 1995 in po tem večkrat spremenjen, in na njegovi podlagi sprejeti podzakonski predpisi.

ZIS ureja prirejanje iger na srečo na način, da te potekajo v urejenem in nadzorovanem okolju, da se preprečijo pranje denarja, goljufije in druga kazniva dejanja ali ravnanja v nasprotju z javnim redom, da se zaščitijo mladoletniki in druge občutljive osebe pred škodljivimi vplivi čezmernega igranja iger na srečo ter da se varujejo udeleženci iger na srečo.

2. PREPOVEDI PRI IGRAH NA SREČO

2.1. Omejitve, ki izhajajo iz veljavne zakonodaje

ZIS določa, da je obisk v igralnici ali igralnem salonu dovoljen le osebam, starim najmanj 18 let. Koncesionarjem sta tudi zaupani pristojnost in odgovornost, da dodatne pogoje za obisk v igralnici ali igralnem salonu urejajo sami s tem, da lahko prepovejo vstop osebam (v okviru tega npr. tudi osebam, ki čezmerno in nenadzirano trošijo denar), ne da bi jim bilo treba navesti razloge za tako odločitev. Navedeno velja tudi za spletne igre na srečo.

Zaradi narave dejavnosti iger na srečo je treba nameniti posebno skrb udeležencem iger na srečo oziroma igralcem, da se preprečijo njihova odvisnost od iger na srečo in s tem povezane posledice zanje, za njihove družine in celotno družbo.

2.2. Institut samoprepovedi

ZIS v okviru zaščite igralcev pred zasvojenostjo z igrami na srečo omogoča pridobitev instituta samoprepovedi v zvezi z udeležbo v igrah na srečo. V okviru tega procesa Finančna uprava RS (v nadaljevanju FURS), poleg nadzorstvene funkcije, opravlja tudi procesno funkcijo.

2.3. Cilj instituta samoprepovedi

Namen samoprepovedi je uvajanje odgovornega igralništva v prostor Republike Slovenije.

Cilj instituta samoprepovedi je varovanje zdravja potrošnikov in igralcev ter s tem zmanjšanje morebitne gospodarske škode, ki bi lahko nastala zaradi kompulzivnega ali prekomernega igranja na srečo. Uvaja se visoka raven varstva potrošnikov, igralcev in mladoletnikov v zvezi s storitvami iger na srečo.

2.4. Ukrep za zaščito

Samoprepoved je eden izmed ukrepov za občutljivih oseb pred škodljivimi vplivi in posledicami igranja iger na srečo ter varstvo udeležencev iger na srečo. Za uresničevanje tega cilja se uvaja obveznost prirediteljev in koncesionarjev, da udeležence iger na srečo opozorijo na tveganja, povezana z igrami na srečo, zlasti na možnost za zasvojenost, in da igralcem zagotovijo napotke za odgovorno igranje in informacije o tem, kje lahko dobijo pomoč. Oblika in način opozoril in pomoči posameznega prireditelja oziroma koncesionarja se določita v internem predpisu v skladu z zakonskimi usmeritvami.

3. KAKO PRIDOBITI SAMOPREPOVED

Iz določb ZIS izhaja, da če si igralec želi pridobiti institut samoprepovedi, se mora osebno zglasiti v prostorih koncesionarja/prireditelja, kjer izpolni pisno izjavo, s katero si prepove vstop ali igranje preko spleta.

Igralec lahko od gospodarske družbe, ki je pridobila koncesijo za prirejanje posebnih iger na srečo v igralnici ali igralnem salonu, s pisno izjavo zahteva, da mu za najmanj šest mesecev in največ tri leta prepove udeležbo pri igrah na srečo (v nadaljnjem besedilu: samoprepoved). V obdobju samoprepovedi igralec pisne izjave o samoprepovedi ne more preklicati. Igralec mora biti opozorjen na posledice samoprepovedi.

Samoprepoved velja na celotnem območju Republike Slovenije.

4. POSTOPEK RAVNANJA S SAMOPREPOVEDJO

Pooblaščena oseba koncesionarja/prireditelja je ob prevzemu izjave o samoprepovedi dolžna preveriti identiteto igralca in o tem narediti zaznamek na hrbtni strani izjave. O dani izjavi o samoprepovedi je dolžna najpozneje naslednji dan obvestiti FURS ter mu poslati naslednje podatke o igralcu: osebno ime, datum rojstva, stalno ali začasno prebivališče, vrsto in številko osebnega dokumenta, datum začetka ter končanja samoprepovedi.

FURS mora pisno izjavo igralca najpozneje naslednji delovni dan po prejemu poslati vsem gospodarskim družbam iz prvega odstavka tega člena, ti pa morajo osebi, za katero velja samoprepoved, prepovedati vstop v igralnico ali igralni salon.

5. VODENJE ZBIRKE PODATKOV O IGRALCIH

FURS zaradi preprečevanja zasvojenosti z igrami na srečo vzpostavi in vodi zbirko podatkov o igralcih, ki so dali izjavo o samoprepovedi. Podatki iz te zbirke, osebno ime, datum rojstva, stalno ali začasno prebivališče, vrsta in številka osebnega dokumenta, datum začetka ter končanja samoprepovedi, se hranijo še eno leto po datumu končanja samoprepovedi.

Samoprepoved za udeležbo pri posebnih igrah na srečo se smiselno uporablja tudi pri prirejanju iger na srečo po internetu.

6. POGOSTA VPRAŠANJA IGRALCEV

6.1 Ali igralec lahko v prostorih FURS izpolni obrazec za samoprepoved

FURS za igralce ne more in ne sme opraviti postopkov za pridobitev prepovedi udeležbe pri igrah na srečo (samoprepoved). Če si igralec želi pridobiti institut samoprepovedi, se mora osebno zglasiti v koncesionarjevih/prirediteljevih prostorih, kjer izpolni izjavo. S podano izjavo si uredi prepoved vstopa v vse igralnice oziroma igralne salone v Republiki Sloveniji. Prav tako velja ta prepoved za igranje preko spleta.

6.2 Ali lahko družinskemu članu uredite prepoved udeležbe pri igrah na srečo (samoprepoved) in kako bi lahko tako samoprepoved uveljavili tudi na območju Evropske Unije (npr. Republike Avstrije)

Družinskemu članu se ne more urediti prepovedi udeležbe pri igrah na srečo, saj iz določb ZIS nedvoumno izhaja, da se mora oseba, ki želi pridobiti institut samoprepovedi, osebno zglasiti v igralnici oziroma igralnem salonu, kjer mora sama izpolniti pisno izjavo, s katero si prepove vstop.

Republika Slovenija še ni sklenila nobenega bilateralnega sporazuma na področju ravnanja z institutom samoprepovedi, zato mora igralec, če želi doseči prepoved v igralnice, ki poslujejo izven Republike Slovenije, le-te osebno zaprositi, da upoštevajo njegovo voljo.

6.3 Ali lahko igralec predčasno prekliče (izbriše) prepoved udeležbe pri igrah na srečo (samoprepoved)

Igralec ne more predčasno preklicati prepovedi udeležbe pri igrah na srečo. ZIS v prvem odstavku 9. člena nedvoumno določa, da v obdobju samoprepovedi igralec pisne izjave o samoprepovedi ne more preklicati.

6.4 Kje se nahaja obrazec za prepoved udeležbe pri igrah na srečo (samoprepoved)

Obrazec se nahaja na uradnih spletnih straneh FURS in sicer na spletnem naslovu <http://www.fu.gov.si/drugo/posebna_podrocja/igre_na_sreco/>.

6.5 Ali lahko koncesionar igralcu prepove vstop v igralnico/igralni salon brez navedbe razloga za takšno odločitev

Koncesionar lahko na podlagi 84. člena ZIS prepove vstop v igralnico brez navedbe razlogov. Izpostavljamo pa dejstvo, da taka prepoved vstopa nima narave samoprepovedi.